Document ID: 32013D0430

KOMISIJOS ĮGYVENDINIMO SPRENDIMAS
2013 m. rugpjūčio 12 d.
dėl 2014 m. finansiniais metais iš vyno sektoriaus nacionalinių paramos programų į bendrosios išmokos schemą pagal Tarybos reglamentą (EB) Nr. 1234/2007 pervestų sumų
(pranešta dokumentu Nr. C(2013) 5180)
(Tekstas autentiškas tik anglų, graikų, ispanų, maltiečių ir prancūzų kalbomis)
(2013/430/ES)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2007 m. spalio 22 d. Tarybos reglamentą (EB) Nr. 1234/2007, nustatantį bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas (Bendrą bendro žemės ūkio rinkų organizavimo reglamentą) (1), ypač į jo 103za straipsnį kartu su 4 straipsniu,
kadangi:
(1)
Reglamento (EB) Nr. 1234/2007 103n straipsnyje numatyta, kad turimų Sąjungos lėšų skirstymas ir vyno sektoriaus nacionalinių paramos programų biudžeto ribos nustatyti to reglamento Xb priede;
(2)
pagal Tarybos reglamento (EB) Nr. 1234/2007 103o straipsnį valstybės narės turėjo galimybę iki 2012 m. gruodžio 1 d. nuspręsti suteikti paramą vynmedžių augintojams 2014 finansiniais metais, skirdamos teises į išmokas pagal 2009 m. sausio 19 d. Tarybos reglamento (EB) Nr. 73/2009, nustatančio bendrąsias tiesioginės paramos schemų ūkininkams pagal bendrą žemės ūkio politiką taisykles ir nustatančio tam tikras paramos schemas ūkininkams (2), III antraštinės dalies 1 skyrių;
(3)
valstybės narės, ketinančios teikti paramą pagal Tarybos reglamento (EB) Nr. 1234/2007 103o straipsnį, pranešė atitinkamas sumas. Siekiant aiškumo, Komisija tas sumas turėtų paskelbti;
(4)
šiame sprendime numatytos priemonės atitinka Bendro žemės ūkio rinkų organizavimo vadybos komiteto nuomonę,
PRIĖMĖ ŠĮ SPRENDIMĄ:
1 straipsnis
Iš Reglamente (EB) Nr. 1234/2007 numatytų nacionalinių paramos programų į Reglamente (EB) Nr. 73/2009 numatytą bendrosios išmokos schemą 2014 m. pervestos sumos nurodytos šio sprendimo priede.
2 straipsnis
Šis sprendimas skirtas Graikijos Respublikai, Ispanijos Karalystei, Liuksemburgo Didžiajai Hercogystei, Maltos Respublikai ir Jungtinei Didžiosios Britanijos ir Šiaurės Airijos Karalystei.
Priimta Briuselyje 2013 m. rugpjūčio 12 d.

Labels: 15
6